FI Euroopan unionin virallinen lehti C 52/19

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu rekisteröintihakemuksen julkaiseminen

(2016/C 52/14)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”ΓΛΥΚΟ ΤΡΙΑΝΤΑΦΥΛΛΟ ΑΓΡΟΥ” (GLYKO TRIANTAFYLLO AGROU)

EU-nro: CY-PGI-0005-01310–3.2.2015

SAN ( ) SMM ( X )

1. Nimi

”Γλυκο Τριανταφυλλο Αγρου” (Glyko Triantafyllo Agrou)

2. Jäsenvaltio tai kolmas maa

Kypros

3. Maataloustuotteen tai elintarvikkeen kuvaus

3.1 Tuotelaji

Luokka 2.3 Leipomo-, konditoria-, makeis- ja keksituotteet

3.2 Kuvaus 1 kohdassa nimetystä tuotteesta

”Glyko Triantafyllo Agrou” on yhtenäinen ja paksu ruusun terälehtiä, sokeria ja vettä sisältävä seos, joka saa koostumuksensa tuotteen valmistusprosessin aikana. Tuote on makea jälkiruoka, joka tarjoillaan lusikalla.

Kemialliset ominaisuudet

Vesipitoisuus: 20–24 prosenttia

Tuhkaa: 0,1–0,3 prosenttia

Hiilihydraatteja: 70–85 prosenttia

Aistinvaraiset ominaisuudet

Väri: paksun hyytelömäisen tuotteen luonteenomainen väri, joka näkyy sen ollessa purkissa, on ruskeaan taittuva syvä tumma purppura. Kun tuote levittyy, sen väri muuttuu vaalean ruskeaksi tai oranssiksi, kun taas yksittäiset terälehdet ovat läpikuultavan beigen ja rusehtavan sävyisiä.

Koostumus: tuote on täyteläisen runsas sekoitus käsittelemättömiä/kokonaisia ruusun terälehtiä, jotka antavat tuotteelle sen tiiviin koostumuksen.

Tuoksu: voimakas ruusun tuoksu

Maku: makea, ruusun makuinen

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Makeistuotteen valmistuksessa käytetään seuraavia ainesosia painon mukaan suhteesta 1:1:1 suhteeseen 1:1½:1:

— ruusun terälehtiä ilman kantaa lajikkeesta Rosa damascena (damaskoksen ruusu), jota viljellään yksilöidyllä maantieteellisellä alueella sijaitsevilla tuotantotiloilla,

— sokeria,

— vettä.

Lopulliseen seokseen lisätään sitruunamehua (1 %).

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

— Raaka-aineen kerääminen: ruusut kerätään yksinomaan aamun tunteina, useimmiten kello 5:n ja 8:n välillä, jolloin ilma on viileä ja ruusut ovat vain hieman avautuneet eikä terälehtien kosteus ei ole vielä haihtunut. Toimitus ja varastointi: Rosa damascena -lajikkeen ruusut toimitetaan tuoreina kantoineen noin kolmen tunnin kuluttua keräämisestä. Tämän jälkeen a) valmistusvaihe alkaa viipymättä tai (erikoistapauksissa, jolloin ruusuja on toimitettu suuri määrä) b) ruusut varastoidaan välittömästi kylmään tilaan, jonka lämpötila on 0–6 celsiusastetta ja suhteellinen kosteus 75 prosenttia. Varastoinnin enimmäiskesto on 24 tuntia.

— Valmistus: valmistus aloitetaan irrottamalla ruusuista kanta ja muut kasvinosat niin että jäljelle jäävät vain ruusun terälehdet, joista seulotaan siitepöly pois, jonka jälkeen ne pestään juoksevalla kylmällä vedellä.

— Terälehtien ensimmäinen kuumennus padassa: terälehdet kiehautetaan pienessä määrässä vettä, johon on lisätty sokeria. Alussa lisättävän veden määrä riippuu pesun aikana terälehtiin jääneen veden määrästä. Ensimmäisen kiehutuksen aikana astia peitetään tarkoitukseen sopivalla kannella, jotta aromit imeytyvät seokseen, millä varmistetaan, että tuotteeseen kehittyy sille ominainen ruusun aromi.

— Terälehtien toinen kuumennus padassa: seosta keitetään edelleen avoimessa astiassa ilman kantta sen jälkeen, kun loput sokerista sekä vesi ja sitruunamehu on lisätty.

— Jäähdytys, pakkaus ja kuumennus uunissa: tuote jäähdytetään huoneenlämmössä, jonka jälkeen se siirretään steriloituihin kannellisiin lasipurkkeihin, jotka kestävät korkeita lämpötiloja. Täytetyt lasipurkit laitetaan uuniin ja niitä kuumennetaan, kunnes lämpötila seoksen keskellä on kohonnut 70–85 celsiusasteeseen.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

Glyko Triantafyllo Agrou -tuote on pakattu lasipurkkeihin, jotka kestävät korkeita lämpötiloja. Tuotteelle ei ole määritelty tiettyä vähimmäis- tai enimmäispainoa.

Lasipurkit pakataan pahvilaatikoihin ja ne varastoidaan huoneenlämpöön viileään ja valolta suojattuun tilaan.

Parasta ennen –päivämäärä: kolme vuotta pakkauspäivästä lukien.

Säilytyslämpötila: huoneenlämpö, alle 25 celsiusastetta.

Pakkaaminen kuuluu valmistusprosessiin, ja sen tulee tapahtua yksilöidyllä maantieteellisellä alueella. (ks. jäljempänä kohta 3.6)

3.6 Tuotteen, johon rekisteröity nimi viittaa, merkintöjä koskevat erityiset säännöt

Jotta tuotteen jäljittäminen olisi helpompaa, myös tuotteiden merkinnät on tehtävä yksilöidyllä maantieteellisellä alueella. Vaatimus johtuu siitä, että kyseessä oleva tuote on erittäin herkkä ja altis saastumiselle. Saastumisen torjunta varmistetaan pakkaamalla tuote lasipurkkeihin ja merkitsemällä tuote, jolloin voidaan taata, että kaikki valmistusprosessin vaiheet on tehty yksilöidyllä alueella aina tuotantoprosessin loppuvaiheeseen saakka.

Elintarvikkeiden merkintöjä, esillepanoa ja mainontaa koskevia määräyksiä, muutettuina tai korvattuina, on noudatettava. Lisäksi merkinnästä on käytävä selkeästi ilmi, että tuote on valmistettu Rosa damascena -ruusulajikkeesta, joka on viljelty Agroksen alueella.

4. Maantieteellisen alueen tarkka rajaus

Glyko Triantafyllo Agrou -tuotetta valmistetaan Agroksen kunnan hallinnollisella alueella.

5. Yhteys maantieteelliseen alkuperään

Vaikka ruusupohjaista makeistuotetta valmistetaan pieninä määrinä myös muilla alueilla Kyproksella sekä muissa maissa, Glyko Triantafyllo Agrou on ainutlaatuinen, mikä käy ilmi seuraavista piirteistä:

a) raaka-aine, eli terälehdet Rosa damascena -ruusulajikkeesta, joka kasvaa Agroksen alueella;

b) yhteys ja maine, jotka ovat muotoutuneet yli sadan vuoden saatossa kyseisestä ruusulajikkeesta valmistettujen tuotteiden ja Agroksen alueen välille;

c) tietotaito, joka on kehittynyt alueella etenkin kunnan ainoan Glyko Triantafyllo Agrou -tuotteen valmistajan myötä, joka on ottanut mukaan valmistusprosessiin menneinä aikoina kotona lääketarkoituksiin tuotetta valmistaneiden Agroksen naisten valmistusmenetelmät ja asiantuntemuksen.

a) Raaka-aine ja paikallinen Rosa damascena -ruusun viljely: Glyko Triantafyllo Agrou on yksi tuotteista, joissa käytetään raaka-aineena alueella kasvavan Rosa damascena -ruusun terälehtiä. Agroksen ja ruusuista valmistettujen tuotteiden välinen yhteys on pysynyt vahvana alueella jo yli sata vuotta erinomaisesti menestyneen Rosa damascena -lajikkeen myötä. Agroksen alueella sijaitsee 70 prosenttia kaikista Kyproksen saaren ruusutiloista, joilla viljellään kyseistä lajiketta, mikä johtuu alueen suotuisista ilmasto-olosuhteista. Ruusun terälehtien suuren määrän saatavuus ja jalostustilojen läheisyys ovat välttämättömiä edellytyksiä sille, että Glyko Triantafyllo Agrou -tuotetta voidaan valmistaa kaupallisessa mielessä tarpeeksi suuria määriä ja että terälehdet voidaan toimittaa nopeasti jalostustiloihin niin, etteivät niiden ominaisuudet muutu.

Maantieteellisellä alueella vallitsee erityinen pienilmasto, joka on suotuisa juuri Rosa damascena -ruusun viljelylle.

Rosa damascena -lajikkeen ja Agroksen alueelle ominaisten ympäristöolosuhteiden välinen yhteys johtuu alueen erityisestä kylmästä ja kuivasta vuoristoilmastosta sekä maaperästä. Agros sijaitsee noin 1 000 metrin korkeudessa, mikä on ihanteellista ruusun viljelylle, kuten kyseisen kunnan alueella sijaitsevien viljelmien suuresta osuudesta (noin 70 prosenttia) voidaan havaita. Lisäksi kunta sijaitsee alueelle tyypillisessä maantieteellisessä luonnonaltaassa, joka suojaa ruusuviljelmiä pohjoistuulelta.

Lämpötilan vaihtelut 5 ja 35 celsiusasteen välillä ja toisaalta tasainen lämpötila niinä kuukausina, jolloin kasvukausi alkaa, ovat ruusunviljelyn kannalta tärkeitä tekijöitä. Keskilämpötilojen voimakas nousu maaliskuun ja heinäkuun välisenä aikana saattaa vaikuttaa epäsuotuisasti ruusuviljelmiin. Myös vaihtelu muutoin tasaisissa sadevesimäärissä saattaa vaikuttaa epäsuotuisasti kukintaan ja siten ruususatoon. Toukokuussa, jolloin Rosa damascena -ruusu kukkii ja se korjataan, sademäärät ovat yleensä vähäiset, mikä ehkäisee sienitauteja ja takaa ihanteelliset sadonkorjuuolosuhteet. Myös maaperän kiviaines (gabro ja diabaasi) ja maalaji (koostumukseltaan keskikarkea, orgaaniselta ainekseltaan runsas) tarjoavat otolliset maaperäolosuhteet tämän ruusulajikkeen viljelyyn.

Alueen erityisten ilmasto- ja maaperäolosuhteiden myötä Agros on tullut vuosien saatossa tunnetuksi useista Rosa damascena -lajikkeen viljelyyn ja käsittelyyn liittyvistä perinteistä. On myös hyvä mainita, että ensimmäiset viitteet Rosa damascena -ruusun viljelystä Kyproksella ovat 1800-luvun lopulta, jolloin ainoat laajat ruusuviljelmät sijaitsivat Mylikourin ja Agroksen kuntien alueilla, mikä kertoo alueiden erityislaadusta. Ruusunviljely tehostui molemmilla alueilla vuoden 1940 jälkeen, mutta Rosa damascena -lajikkeen viljely jatkui, ja on jatkunut aina tähän päivään saakka, huomattavasti laajempana Agroksen kuin Mylikourin alueella, mikä osoittaa selkeästi, että alueelle ominaiset ilmasto-olosuhteet yhdistettynä inhimillisiin tekijöihin ovat johtaneet ruusunviljelyn menestymiseen alueella. Lisäksi on huomattava, että mitkään kirjalliset lähteet eivät viittaa siihen, että Rosa damascena -ruususta olisi valmistettu makeaa jälkiruokaa Mylikourin alueella, jossa on todennäköisesti valmistettu ainoastaan ruusuvettä.

Sen lisäksi, että Agroksen alueen olosuhteet ovat suotuisat Rosa damascena -ruusun viljelyyn, on hyvä korostaa, että tieteellisten tutkimuksien mukaan ainoastaan 20 prosenttia ruusulajikkeista luokitellaan aromaattisiksi; 50 prosentissa lajikkeista on vain heikko tuoksu, ja lopuissa ei ole tuoksua lainkaan. Rosa damascena -ruusu kuuluu aromaattisten lajikkeiden joukkoon. Saman tutkimuksen mukaan lajikkeen tuoksu eroaa muiden hybridilajikkeiden tuoksusta. Näin ollen voidaan päätellä, että Rosa damascena -ruusun terälehdistä valmistetun Glyko Triantafyllo Agrou -tuotteen ominaistuoksu syntyy tämän lajikkeen aromaattisten ominaisuuksien ansiosta.

b) Agroksen alueen maine ja yhteys tuotteeseen: Rosa damascena -lajikkeen kukkien käsittely ruusupohjaisen makeistuotteen valmistamiseksi alkoi, kun Agroksen alueella alettiin viljellä ruusua kaupalliseen tuotantoon 1940-luvun alussa. Vuodesta 1940 alkaen lähdeviitteissä mainitaan, että Agroksen naiset valmistivat kotona Glyko Triantafyllo Agrou -tuotetta, jota ei käytetty ainoastaan perinteisenä jälkiruokana vaan myös ummetusta hoitavana lääkkeenä. Ennen vuotta 1985 Glyko Triantafyllo Agrou -tuotetta ei valmistettu kaupallisesti lainkaan, vaan Agroksen asukkaat valmistivat sitä itse kotonaan. Niki Agathokleou, joka oli hankkinut taitonsa anopiltaan, aloitti Glyko Triantafyllo Agrou -tuotteen kaupallisen valmistuksen vuoden 1985 tienoilla. Hän on yhä ainoa tunnustettu Glyko Triantafyllo Agrou -tuotteen valmistaja Agroksen alueella, vaikkakin useissa kotitalouksissa yhä valmistetaan tuotetta pieniä määriä omaan kulutukseen ruusun sadonkorjuun aikaan.

Glyko Triantafyllo Agrou -tuotteen valmistuksen ja Agroksen välisen historiallisen yhteyden lisäksi alueen paikallinen kulttuurielämä kertoo paikallisen väestön ja Rosa damascena -ruususta valmistettujen tuotteiden välisestä yhteydestä. Joka vuosi ruusun sadonkorjuun aikaan noin toukokuun puolessa välissä (säätilasta riippuen) pidetään vuosittaiset ruusujuhlat, joiden aikana esitellään paikallisia Rosa damascena -ruususta valmistettuja tuotteita, paikallinen makeistuote mukaan lukien. Ruusu on myös Agroksen kunnan symboli, kuten voidaan havaita kylästä kertovista, niin uusista kuin historiallisistakin, julkaisuista, joissa on viitattu erityisesti Agroksen ruusun terälehdistä valmistettuihin tuotteisiin.

c) Tietotaito: Vaikka Rosa damascena -ruusun tuoksu on tärkein piirre, joka tekee tuotteesta ainutlaatuisen, myös aikojen saatossa hankitulla tietotaidolla on erittäin suuri merkitys. Tietotaitoon kuuluvat: ruusujen kerääminen, joka tehdään päivittäin sadonkorjuun aikana ja joka vaatii erityistä huolellisuutta, jotta ruusun terälehdistä saadaan niiden voimakkain aromi, keräämisen jälkeinen käsittely ja lopputuotteen valmistaminen. Vuosien kuluessa hankittu tietotaito näkyy seuraavasti:

i) ruusun terälehdet pysyvät ehjinä ja säilyttävät rakenteensa lopputuotteessa;

ii) lopullisen seoksen tiivis koostumus;

iii) ruusunlehtien runsas määrä lopullisessa seoksessa.

Inhimillisiä tekijöitä, joiden ansiosta Glyko Triantafyllo Agrou -tuote saa erityispiirteensä, kuten arominsa, värinsä, tiiviin koostumuksensa ja terälehtien runsaan määrän seoksessa, voidaan kuvailla seuraavasti:

1. Ruusut kerätään yksinomaan aamun tunteina, useimmiten kello 5:n ja 8:n välillä, jolloin ilma on viileä ja ruusut ovat vain hieman avautuneet eikä terälehtien kosteus ei ole vielä haihtunut, sillä korkeampi lämpötila haihduttaisi eteeristä öljyä terälehtien pienistä karvoista ja siten vähentäisi kukkien öljypitoisuutta. Kun ruusut on kerätty, ne viedään välittömästi jalostustiloihin, jotta tuotteen valmistusprosessi voi alkaa, kun terälehdet ovat vielä kosteita ja aromaattisia. Myös Rosa damascena -lajiketta viljelevien tilojen läheisyys jalostustiloihin nähden on tärkeä tekijä, sillä sen ansiosta ruusujen kuljetuksen kesto on lyhyin mahdollinen, ja näin ollen aromaattiset ja laadulliset ominaisuudet säilyvät ruusuissa tuotteen valmistushetkeen saakka.

2. Kun ruusuja kuumennetaan ensimmäisen kerran veden ja sokerin kanssa, astian päälle laitetaan kansi, jotta aromaattiset öljyt eivät haihtuisi ja tuotteeseen imeytyisi mahdollisimman paljon aromeja. Ennen varsinaista kiehumista haihtuvien höyryjen öljypitoisuus eli aromaattisuus on korkeimmillaan, sillä aromaattisten öljyjen kiehumispiste on alempi kuin vedellä ja ne haihtuvat ensimmäisenä, ja höyryjen tulee olla kosketuksessa viileään pintaan, jotta ne tiivistyvät, palautuvat astiaan ja imeytyvät seokseen.

3. Huolellinen sadonkorjuu käsin ja erittäin lyhyt matka valmistustiloihin ovat tekijöitä, joiden avulla varmistetaan, että ruusun terälehdet pysyvät ehjinä, mikä on erittäin tärkeää, jotta lopputuotteeseen saadaan tiivis koostumus.

4. Tämän lisäksi ruusun terälehtien määrä seoksessa on tekijä, joka takaa seoksen erittäin tiiviin koostumuksen ja näin ollen myös korkean aromipitoisuuden.

5. Sokerin lisääminen asteittain kahdessa vaiheessa kuumennuksen aikana takaa sen, että kukkaseos keittyy tasaisesti ja asteittain, minkä ansiosta lopputuote saa ominaisen värinsä ja tiiviin koostumuksensa.

Eritelmän julkaisutiedot

Tämän asetuksen 6 artiklan 1 kohdan toinen alakohta.

http://www.moa.gov.cy/moa/da/da.nsf/All/F3FF567F4E8FF1C5C2257B970039D8EF/$file/Προδιαγραφες%20Γλυκο%20Τριανταφυλλο%20Αγρου%20final.pdf

(1) EUVL L 343, 14.12.2012, s. 1.